Elevul de la "Alexandru Papiu Ilarian", care și-a bătut diriginta, exmatriculat
- Antonia Hendrik
- 20 martie 2024, 11:17
Elevul de la "Alexandru Papiu Ilarian" a fost exmatriculat. Conducerea Colegiului Național a decis exmatricularea elevului de 15 ani care în urmă cu o săptămână și-a lovit diriginta.
Incidentul a avut loc pe 11 martie când elevul, de fața cu mama sa, a amenințat-o cu moartea și a lovit-o de mai multe ori pe dirigintă. Elevul era nemulțumit că a fost sancţionat de nenumărate ori din cauza comportamentului. El a fost reținut 24 de ore de poliție, dar a fost eliberat.
Elevul de la "Alexandru Papiu Ilarian", care și-a bătut diriginta, exmatriculat
Așadar, Colegiul Național "Alexandru Papiu Ilarian" îl exmatriculează pe elevul implicat în bătaia dirigintei.
"Ca urmare a incidentului violent petrecut în data de 11.03.2024, în incinta Colegiului Național "Alexandru Papiu Ilarian" din Târgu Mureș, în care a fost implicat un elev al școlii noastre, aducem la cunoștința opiniei publice faptul că, la nivelul acestei unități de învățământ, în urma cercetărilor efectuate, luând în considerare toate aspectele relevante în desfășurarea evenimentelor și ținând seama de prevederile legale, s-a luat hotărârea exmatriculării elevului cu drept de reînscriere, în anul școlar următor, în altă instituție de învățământ.
Este regretabil faptul că, Colegiul Național "Alexandru Papiu Ilarian", o școală care a avut mereu porțile deschise pentru cei care au dorit un mediu academic elevat, prietenos și incluziv, astăzi închide o ușă în fața atitudinilor lipsite de normalitatea care ar trebui să guverneze școala românească", se arată în comunicat.
Elevul de la "Alexandru Papiu Ilarian", exmatriculat
Ce s-a întâmplat, de fapt, în acea zi
Pe 11 martie 2024, în jurul orei 10.00, diriginta clasei a VIII-a A a solicitat intervenţia directoarei la această clasă.
"Un elev era urcat pe dulap şi protesta pe motiv că a fost sancţionat de nenumărate ori din cauza comportamentului. La refuzul şi limbajul injurios, directoarea a rugat elevii să iasă din clasă împreună cu doamna profesor şi să meargă în laboratorul de specialitate.
În acest timp, elevul în cauză şi-a aprins o ţigară, aşezându-se pe pervazul geamului, laboratorul fiind situat la etajul II. A fost apelată atât Poliţia de proximitate, cât şi Serviciul de urgenţă 112.
La sosirea echipajului de poliţie, elevul din clasa a VIII-a se afla la nivelul parterului, iar după o răbufnire violentă, a fost încătuşat şi dus la maşina de poliţie. La colegiu s-au prezentat angajaţii de la Poliţia de proximitate şi siguranţă şcolară, pentru a lua declaraţii.
După plecarea acestora, elevul s-a întors împreună cu mama lui, au aşteptat-o pe dirigintă pe hol, au ameninţat-o cu moartea şi, într-o răbufnire violentă, elevul i-a aplicat acesteia mai multe lovituri", potrivit Inspectoratului Școlar Mureș, potrivit punctul.ro.